بو دؤولتین قوروجوسو سوبکری آدیندا بیر تۆرک ژنرال ایمیش. سوبکری ۲۵۶-جی ه.ق ایلده یعقوب لیثین سیستانا یۆروشوندن و تورک قیرغینیندان دیری قالیب، توتساق اولانلاردان‌دیر. سوبکری و سیستان تۆرکلرینین خلجلردن اولماقلاری تاریخ یازیلارینا دایاناراق احتماللی دیر. ایصطخرینین المسالک و الممالک کیتابیندا خلجلره گؤره بئله یازیلیب‌دیر: "خلج، تۆرکلردن بیر نؤوع‌دور و کئچمیشدن بو توپراغا دۆشوبلر. هیندوستان ایله سیستان آراسیندا اوتراق ائدیبلر. تۆرک یاشاییشیندا و گئییمینده‌ دیرلر و تۆرک دیلینده دانیشارلار." خلجلرله بیر چاغدا سیستانین دوْغوسوندا قارلۇق، کۆنجک و لاچین تۆرکلری یاشارمیشلار.